Ghana manpanin Nana Addo Dankwa Akuffo Addo de ne nsa ahyɛ krataa ase sɛ, ɔntumi ntena mfofoa ho mma no nnane no kwaeɛ nti, ɛwom sɛ ɔno ara na ɔyii Owura Charles Adu Boahen sɛ Ɔman Soafoɔ wɔ asoeɛ a wɔhwɛ ɔman yi sikasɛm so deɛ, nanso mpanimfoɔ se, “Akura se maka, nanso meweeɛ.”
Ne saa nti, wagyina sini bi a Ghana sɛntwerɛni Anas Aremeyaw Anas bɛdaa no adi kyerɛɛ ɔmanfoɔ nyinaa no so sɛ, Owura Charles Adu Boahen mfa n’adwuma no nto hɔ anim anim yi ara.
Krataa bi a Owura Eugene Arhin, Daanodini ma Asoeɛ a wɔhwɛ aban no nkitahodie soɔ no de bɛtoo dwa kyerɛɛ mu sɛ, Ɔmampanin ayi Owura Charles Adu Boahen adi ɛfiri sɛ, sini a sɛntwerɛni Anas Aremeyaw Anas bɛyi kyerɛɛ ɔmanfoɔ no maa no bɛdaa adi sɛ, Owura Charles Adu Boahen afa sum ase agye ademudeɛ binom a ɛtia ɔman yi mmara.
Krataa no mu nsɛm bi ne sɛ, “Ɔmanpanin no ne Owura Charles Adu Boahen akasa afa deɛ asi no ho, na ɛno akyi na ɔmanpanin sii gyinaneɛ sɛ ɔbɛgye Owura Adu Boahen adwuma afiri ne nsam anim anim yi ara.
Afei nso, Ɔmampanin no adane asɛm no ama Ɔman Tɛmmuafoɔ a wahyɛda apaw no no sɛ, ɔnyɛ nsɛm no mu nhwehwɛmu na wɔatumi de yie ato deɛ ɛfata biara. Nkɔmmɔdie no mu no, ɔmanpanin no daa Owura Charles Adu Boahen ase pa ara sɛ, ɛfiri 2017 a wɔde n’adwuma hyɛɛ ne nsa no,  wayɛ adwumasono de aboa aban no ne ɔman no nkɔsoɔ. Ɔwieeɛ no, ɔsan ka kyerɛɛ Owura Charles Adu Boahen sɛ ɔma no hyɛden ne tiri nkwa wɔ deɛ ɔbɛyɛ biara mu.”
Ansa na nsɛm yi rebɛtɔ dwa no, na Ɔmanpanin abɛdiakyire, Onimuonyamfoɔ Mahamudu Bawumia abɛto ntasu kɔkɔɔ akyerɛ aban no sɛ, sɛ ɛyɛ nokorɛ pa ara sɛ Owura Charles Adu Boahen de ne din bɔ apoo, gye ademudeɛ firi nkurɔfoɔ a wɔrepɛ adwuma hɔ deɛ a, nneɛ ɛsɛ sɛ aban no yi no adi ntɛm so.
Nsɛm a Ɔmanpanin abɛdiakyire no twerɛ too Facebook no kaa sɛ, “Wɔatwe m’adwene asi sini bi a Nsɛntwerɛni Anas Aremeyaw Anas de abɛto sohyia media so a Owura Charles Adu Boahen de me din rebɔ apoo gye ademudeɛ no so.
“Yei nti, mɛpɛ sɛ mede bɛto ɔmanfoɔ nyinaa anim sɛ, sɛ ɛyɛ nokorɛ sɛ Owura yi de me din abɔ apoo agye ademudeɛ afiri nnipa a wɔrebɛyɛ adwuma wɔ ɔman yi mu no hɔ sɛdeɛ sini no daa no adi no deɛ a, nneɛ, ɛsɛ sɛ wɔgye ne tumi firi ne nsam, na wɔhwehwɛ asɛm no mu de no fa mmara kwan so sɛdeɛ ɛsɛ.”
Anas Aremeyaw Anas de too dwa sɛ, Owura Charles Adu Boahen kaa sɛ, “Sika a Ɔmanpanin abɛdiakyire no hia ara ne Amerika sika $200,000 a ɛbɛdi adanseɛ sɛ onipa a ɔrehwehwɛ adwuma no ayɛ krado sɛ ɔpɛ sɛ ɔhunu no ne no di nkitaho biara a ɛfa adwuma no ho sɛdeɛ ɛsɛ. Sɛ wotumi tua sika yi a, wobɛtumi ne wo mma, ne wo nuanom nyinaa abɛbuebue nnwuma wɔ Ghana a obiara ntiatia mo faahodie so.”
Aka bɛyɛ nnɔnhwere kakra ama nsɛntwerɛni Anas Aremeyaw Anas de sini no abɛto dwa no, ɔtwerɛ too ne Facebook so sɛ, ne nkurɔfoɔ a ɔne wɔn redi dwuma no ne Ɔman Soafoɔ a ɔwɔ asoeɛ a wɔhwɛ ɔman yi sikasɛm so no hyiaa wɔ  United Arab Emirates, UAE no, ɔde too wɔn anim sɛ, ɛsiane sɛ nnipa binom hyɛda fa kwammɔne so yɛ wɔn ho sɛ wɔyɛ adwumayɛfoɔ a wɔaba ɔman yi mu no nti, ansa na wɔbɛtumi anya hokwan ahyia Ɔmanpanin abɛdiakyire ne no adi nkitaho no, gye sɛ wɔtua Amerika sika $200,000. Ɔka kaa ho sɛ, sɛ wɔtumi tua saa sika no a, mmoa biara a wɔhia no, wɔde bɛma wɔn.
